જીવન રોજબરોજના સામાન્ય વ્યવહારમાં પણ કેવું આંકડામય થઈ ગયું છે એ ગમ્મત પણ જરા જોવા જેવી છે. પહેલાં આપણે સામાન્ય રીતે જન્મતારીખ યાદ રાખતા. ક્યારેક બૅન્ક એકાઉન્ટની પણ જરૂર પડતી. આ બૅન્ક એકાઉન્ટ નંબર પણ સામાન્ય રીતે ચાર પાંચ આંકડાનો રહેતો. આજે આપણે સંખ્યાબંધ આંકડાઓ મોઢે રાખવા પડે એવી હાલત છે. આજે આપણો બૅન્ક ઍકાઉન્ટ બાર આંકડાનો હોય છે. બૅન્ક સાથે જ કસ્ટમર આઈ.ડી. હોય છે, આધાર કાર્ડ નંબર હોય છે, પેન કાર્ડ નંબર હોય છે, મોબાઈલ નંબર હોય છે, ઈ મેઈલ એડ્રેસ અને કમ્પ્યૂટર ઓપરેટ કરવા માટે કેટલાય પાસવર્ડ હોય છે. આ બધા આંકડા જો ગણતરીમાં લઈએ તો દરેક માણસે શતાવધાની જ થવું પડે. અને આ બધા આંકડા રોજિંદા વ્યવહારમાં જરૂરી પણ બની ગયા છે. એવું લાગે છે કે જાણે માણસ અક્ષર મટીને આંકડો બની ગયો છે. એ હવે નામ નથી પણ સંખ્યા છે. હવે એ સોસાયટીની સી વિંગમાં ૭૧૨ નંબરના ફ્લૅટમાં રહે છે. એની ગાડીનો નંબર એમએચ ૦૪ બીકે ૯૩૭૮ છે. અથવા તો સ્ટેશનથી રોજ એ ૮.૫૭ની ગાડી પકડે છે. ૨૦૭ નંબરની બસ પકડે છે ઈત્યાદિ.